༄༅། །སརྦ་ཨརྠ་སིདྡྷིརྦྷ་ཝ་ཏུ། རྨད་བྱུང་མཁྱེན་བརྩེ་ནུས་པའི་ཟླ་གཞོན་ཟེར། །རེག་པའི་འཕྲལ་ལ་ཕན་བདེའི་འདབ་སྟོང་ཚལ། །རྒྱ་ཆེར་བཞད་པས་སྲིད་གསུམ་མཛེས་བྱེད་པ། །ཉི་མའི་གཉེན་སོགས་རྒྱལ་ཀུན་སྤྱི་བོས་བཏུད། །གང་ལ་བརྟེན་ནས་ཁམས་གསུམ་སྒྲིབ་སྦྱངས་ཤིང་། །དགེ་ལེགས་ཡོན་ཏན་མྱུ་གུའི་ཕྲེང་བ་བསྐྱེད། །མངོན་མཐོ་ངེས་ལེགས་སྙེ་མ་གཡུར་ཟ་བའི། །དགེ་བ་སུམ་ལྡན་ཆོས་ལ་ལམ་དུ་བགྱི། །གཞན་དོན་ཁུར་ཁྱེར་མུ་མེད་ཞིང་བཞུགས་པའི། །རྒྱལ་བའི་གདུང་འཚོབ་ཀུན་དང་ཟག་ཟད་ཀྱི། །ཉན་ཐོས་འཕགས་ཚོགས་ལམ་གྱི་གྲོགས་སུ་གཟུང་། །དེང་འདིར་རྒ་ལུང་སད་ཀྱི་འདུས་ཚོགས་སྤྱིས། །སྐྱབས་གསུམ་ནོར་བུ་གཙུག་ཏུ་གུས་བསྟེན་ཅིང་། །ངེས་ལེགས་ཐེག་པའི་སྒྲུབ་པ་ལྷུར་ལེན་པས། །ཤཱཀྱའི་སྲས་ཀྱི་སྤྱོད་རྗེས་བསྒྲུབ་པའི་ཕྱིར། །བཀའ་ལུང་གངས་ཅན་བརྡ་རུ་འགྱུར་རོ་འཚལ། །མི་ཕྱེད་དད་གསུམ་ལང་ཚོ་ཆེས་བདོ་ཞིང་། །དབྱིག་གི་གཏོང་བོད་མི་དམན་ལག་བརྐྱངས་ཏེ། །མངོན་པར་བསྒྲུབས་པའི་ལེགས་བྱས་ཟླ་བ་དཀར། །སྦྱིན་བདག་ལྟོས་འཁོར་བཅས་པའི་མར་གྱུར་འགྲོས། །སྐྱེ་བར་བསགས་པའི་སྒྲིབ་གཉིས་མུན་བཅིལ་ནས། །ཚོགས་གཉིས་རྒྱ་མཚོ་ཆེས་ཆེར་རྒྱས་པ་དང་། །བྱང་ཆེན་ཀུནྡའི་དགའ་ཚལ་རྒྱས་པར་ཤོག །རེ་ཞིག་བྱང་ཆུབ་མ་ཐོབ་དེ་སྲིད་ཀྱི། །སྐྱེ་བར་དལ་འབྱོར་རྟེན་ལྡན་མཐོ་རིས་ཀྱི། །ཡོན་ཏན་བདུན་ལྡན་འདྲེན་མཆོག་བླ་མ་ཡིས། །རྒྱལ་བསྟན་དྲི་མེད་རྗེས་སུ་ཁྲིད་པར་ཤོག །ལེགས་གསུངས་འདུལ་བ་མདོ་དང་སྔགས་གཞུང་གི །ཐོས་པའི་རྣ་ལུང་ཡངས་པས་བསམ་བསྒོམ་གྱིས། །རྡུལ་བྲལ་ཡེ་ཤེས་སྣང་བའི་མིག་ཐོབ་ནས། །རྒྱ་ཆེན་ཆོས་ཀྱི་སྣང་ཆེན་འགྱེད་པར་ཤོག །དཀོན་མཆོག་གསུམ་གྱི་ཐུགས་རྗེས་མི་བསླུ་བའི། །བདེན་ཚིག་རྔ་ཆེན་སྲིད་པ་གསུམ་ལྡིར་བས། །འཕྲིན་ཡིག་དམ་པས་ཇི་ལྟར་སྨོན་པའི་དོན། །གེགས་བྲལ་ཉིད་དུ་འགྲུབ་པར་བྱིན་གྱིས་རློབས། །ཞེས་རྒ་ལུང་སད་ཀྱི་ཆོས་སྡེའི་འདུས་ཚོགས་ཐུན་མོང་ནས་རྒྱལ་བའི་བཀའ་ལུང་འགྱུར་རོ་འཚལ་བསོད་ནམས་ཀྱི་ཞིང་དུ་བསྒྲུབས་པའི་བསྔོ་བ་དང་སྨོན་ལམ་མདོར་བསྡུས་འདི་ནི་བནྡེ་ཚུལ་ཁྲིམས་རིན་ཆེན་གྱིས་བྲིས་པ་སརྦ་མངྒ་ལཾ།། །། ༈ བལ་ཡུལ་མཆོད་རྟེན་ཉེ་འདབས་ནས་རྒྱལ་ཡོངས་ས་ཆེན་ཞེས་པ་ལས། སློབ་བུ་ཐ་ཤལ་པ་གུ་རུས་སྤེལ་བའོ།།